ไตรมาส2ปีนี้บจ.ระดมทุน2.6หมื่นล้าน
ตลท.เผยไตรมาส 2 ปี 54 บจ.ระดมทุน 2.6 หมื่นล้านบาท
8 ก.ย. 2554

ตลท.เผยไตรมาส 2 ปี 54 บจ.ระดมทุน 2.6 หมื่นล้านบาท
ตลาดหลักทรัพย์แห่งประเทศไทย (ตลท.) เปิดเผยว่า ในช่วงไตรมาส 2 ปี 2554 บริษัทจดทะเบียน (บจ.) ระดมทุนในรูปตราสารทุน รวม 26,698.71 ล้านบาท ลดลงจากไตรมาส 2 ปี 2553 และไตรมาส 1 ปี 2554 แยกเป็นการระดมทุนผ่านตลาดแรก (IPO) 7,666.54 ล้านบาท จากบริษัทที่เข้าจดทะเบียนใหม่จำนวน 4 บริษัท และกองทุนรวมอสังหาริมทรัพย์ที่เข้าจดทะเบียนใหม่จำนวน 2 กองทุน ส่วนการระดมทุนในตลาดรอง (SEO) มีมูลค่า 19,032.17 ล้านบาท ลดลงเมื่อเทียบกับไตรมาส 2 ปี 2553 และไตรมาส 1 ปี 2554 เนื่องจากทั้งสองไตรมาสดังกล่าว มีการระดมทุนในมูลค่าสูงมากของบริษัทขนาดใหญ่ คือ บริษัท บีทีเอส กรุ๊ป โฮลดิ้งส์ (BTS) และบริษัท อินโดรามา เวนเจอร์ส (IVL)
สำหรับผลการดำเนินงานรวมของ บจ. ในช่วงไตรมาส 2 ปี 2554 ปรับตัวดีขึ้น โดยมียอดขาย 2.23 แสนล้านบาท เพิ่มขึ้น 26% เมื่อเทียบกับไตรมาส 2 ปี 2553 โดยมีเพียงธุรกิจบริการกลุ่มเดียวเท่านั้นที่มีกำไรลดลง ทำให้ภาพรวมฐานะการเงินของ บจ. มั่นคงต่อเนื่อง อย่างไรก็ตาม เมื่อเปรียบเทียบกับไตรมาส 1 ปี 2554 เริ่มมีสัญญาณชะลอตัว โดยมีกำไรจากการดำเนินงานลดลงเล็กน้อยที่ 2.95% ซึ่งเป็นผลมาจากต้นทุนจากการดำเนินงานเพิ่มสูงขึ้น